નાના હતાં ત્યારે એક રમતમાં આવું આવતું હતું. નદી કિનારે ટામેટું, ટામેટું, ઘી-ગોળ ખાતું’તું, ખાતું’તું, નદીએ નાવા જાતું’તું, જાતું’તું, આજ સુધી ટામેટું નદીએ કેમ નહાવા જાતું હતું એ અમને સમજ નથી પડી. ટામેટાના ઘરમાં બાથરૂમ નહીં હોય તેવો હાથવગો જવાબ કોઈપણ આપી શકે, પણ એમાં દેશની સેનિટેશન સામે ઘણાં પ્રશ્નો ઊભા થાય. એમાં પાછું ઘી ગોળ ખાઈને નહાવા જવું યોગ્ય જણાતું નથી, કારણ કે આપણી સંસ્કૃતિમાં નાહીને ખાવાનું કહ્યું છે. જોકે સંસ્કૃતિની વાત અમે કરવા માંગતા નથી, કારણ કે આજકાલ સંસ્કૃતિની વાત કરનાર હિંદુ, જુનવાણી, અને ભક્ત પ્રકારના ગણાય છે.